**ГЕНДАРНАЯ ТЭМА**

**Гендар** – узыходзіць да лацінскага слова genus (‘род’). У шырокім сэнсе тэрмін аб’ядноўвае тыя ўласцівасці псіхікі і паводзінаў чалавека, якія асацыююцца з маскуліннасцю і фемініннасцю (то бок з мужчынскім і жаночым родам), і праз якія абодва полы адрозніваюцца адзін ад аднаго; традыцыйна – полавыя адрозненні.

**Гендарныя стасункі** – дачыненні паміж адным і іншым полам.

Больш вузка пад паняццем ‘**гендар’** разумеецца ‘**сацыяльны пол**’. Гэта тлумачыцца тым, што часцяком адрозненні паміж адным і іншым полам у грамадстве (сацыяльныя ролі, уплыў, вага, сферы дзейнасці і інш.) размяркоўваюцца не па біялагічных асаблівасцях, а маюць чыста сацыяльныя прычыны.

**Гендарныя даследаванні** – як правіла, прысвечаныя вывучэнню сацыяльнай няроўнасці жанчынаў і мужчынаў.

**ФАКТ** *У Беларусі высокія дзяржаўныя пасады займаюць пераважна мужчыны. Заробкі мужчынаў у Беларусі большыя, чым у жанчынаў, бо на самых нізкааплатных месцах працуюць пераважна жанчыны.*

**Гендар** (або ‘**сацыяльны пол’**) не абавязкова супадае з паняткам ‘**біялагічны пол**’.

**Фемінізм** – грамадска-палітычны рух, які выступае за наданне жанчынам поўнага набору сацыяльных правоў, а таксама супраць дыскрымінацыі на падставе полу, веку, расы, этнічнага і сацыяльнага паходжання; у вузкім разуменні – раўнапраўя з мужчынамі ва ўсіх сацыяльных сферах.

**Радыкальны фемінізм** – назва кажа сама за сябе, некаторыя радыкальныя **феміністкі** ўвогуле не вераць у магчымасць абодвух палоў дамовіцца і паразумецца міжсобку.

**Маскулізм** – рух, засяроджаны на агучванні і вырашэнні гендарных праблемаў мужчынаў.

**Маскулісты** занепакоеныя:

1.Існуюць стэрэатыпы ў грамадстве наконт таго, што хлопчыкі мусяць выхоўвацца больш моцнымі і жорсткімі, чым дзяўчынкі, а гэта ў будучыні вядзе і да большага гвалту ў дачыненні да мужчынаў, што, пры гэтым, успрымаецца грамадствам не так абуральна, як гвалт у дачыненні да жанчынаў, маўляў, гэта амаль норма. (- Ну, ты ж мужчына, ты не павінен плакаць! – чуем мы часцяком.)

2.Толькі мужчыны служаць у войску, хаця абарона дзяржавы – справа кожнага.

3.Гады выйсця на пенсію – розныя для аднаго і іншага полу (не ва ўсіх краінах, але ў многіх, у тым ліку і ў Беларусі – так).

4.Дыскрымінацыя ў полі бацькоўскіх правоў.

5.ды іншае-іншае…

**Шлюб** бывае **манагамны** (калі адна жонка або мужык) і **палігамны** (калі шмат… – і сёння пашырана ў ісламскіх краінах). Бывае **разнаполы** і **аднаполы** (сёння афіцыйна дазволены ў 15 краінах: Нідэрланды, Вялікабрытанія, ЗША, Мексіка і інш.; у нашай частцы свету, як правіла, таемны).

**Гетэрасексуальнасць** – эмацыйная і полавая цяга да асобаў супрацьлеглага полу.

**Гомасексуальнасць** – пачуццёвая і сексуальная цяга выключна да асобаў свайго полу.

**Трансгендарнасць** – зборнае паняцце, што пазначае з’яву, калі сацыяльны і біялагічны пол чалавека не супадаюць. Гэта трансвестыты, трансексуалы, андрагіны і г.д. Напрыклад, чалавек не можа дакладна вызначыцца, ад каго ў ім больш – ад мужчыны або ад жанчыны.

**Талерантнасць** – у розных навуках і сферах паняцце акрэсліваецца па-рознаму; у сацыялогіі і псіхалогіі – гэта сінонім цярпімасці, то бок здольнасць роўна, спакойна і міралюбна ўспрымаць іншы лад мыслення, меркаванні, норавы, веравызнанне, пачуцці ды інш.